Ukuhlukumeza ngukuphatha omunye umuntu kabi nangendluzula. Uma uhlukumeza omunye umuntu, awuwuhloniphi umzimba wakhe, imizwa yakhe kanye nokuphepha kwakhe. Umuntu okuhlukumezayo kungaba ngumzali, ilungu lomndeni, uthisha noma ilungu lomphakathi.
Kubalulekile ukwazi ukuthi ukuhlukunyezwa akusilo iphutha lakho. Akwenzeki ngenxa yento oyenzile.
Ukuhlukunyezwa kungaba ngokomzimba. Lokhu kungaba yinoma isiphi isenzo esidala ubuhlungu emzimbeni wakho futhi sishiye umaka obonakalayo. Ukuhlukunyezwa kungaba ukushawa, ngukukhahlelwa, ngukulunywa, ngukukinywa, ngukujikijelwa, ngukushiswa noma ukudlikiziswa ngumuntu othile. Abahlukumezi bavame ukushaya sengathi bakulimaze ngephutha.
Ukuhlukunyezwa kungaba ngokomphefumulo (imizwa) noma ngokwamazwi (amagama). Lokhu kwenzeka uma umuntu ekuthethisa, ekuthuka, ekugxeka, ekuthusa noma nje ekuziba. Uma umuntu ehlukumeza ngokomphefumulo, usuke enethemba lokukulimaza ngokuqeda ukuzethemba kwakho. Ukuhlukumezeka ngokomphefumulo kungakulimaza futhi kudale ubuhlungu obuyohlala busenhliziyweni impilo yakho yonke.
Ukuhlukunyezwa kungaba ngokocansi. Lokhu kwenzeka uma umuntu ekuthinta isitho sakho sangasese, ekwenza ukuba uthinte esakhe, ekubukisa izinto eziphathelene nocansi noma elala nawe ungazange uze uvume. ENingizimu Afrika, ungavumelana nomuntu ukuba nenze ucansi kuphela uma uneminyaka engaphezu kwengu-16. Ukuhlukunyezwa ngokocansi kungenzeka phakathi komuntu omdala nomntwana, phakathi kwabantwana abasebancane kumbe abantwana asebekhulile.
Ukuhlukunyezwa kungaba ngukuthi umntwana osemncane noma umntwana osekhulile akanakho ukudla okuyikho, indawo yokuhlala, izingubo, unakekelo lwezempilo noma ukunakekelwa. Lokhu kubizwa ngokuthi ukunganaki abantwana. Kwenzeka uma umzali wakho noma lowo okunakekelayo ekushiya wedwa, engakuphi ukudla futhi angakuyisi emtholampilo uma ugula.
Uma usola ukuthi lokhu kuhlukunyezwa okunjengalokhu kuyenzeka kuwe, khuluma nomuntu omdala omethembayo.